ନିଓୱାଇଜ ଧୂମକେତୁ ବା ଧୂମକେତୁ ସି/୨୦୨୦ ଏଫ୍-୩ ୨୦୨୦ ମସିହା ମାର୍ଚ୍ଚ ୨୭ ତାରିଖରେ ଚିହ୍ନଟ କରାଯାଇଥିବା ଏକ ପ୍ରାୟ ପରବଳୟିକ   କକ୍ଷବିଶିଷ୍ଟ ଧୂମକେତୁ ଅଟେ । ସେ ସମୟରେ ଏହା ଦୃଶ୍ୟମାତ୍ରା   ୧୮ର ଧୂମକେତୁ ଥିଲା ଏବଂ ସୂର୍ଯ୍ୟଠାରୁ ୨ ମହାଜାଗତୀୟ ଏକକ  (୩୦୦ ମିଲିୟନ କି.ମି. ବା ୧୯୦ ମିଲିୟନ ମାଇଲ) ଓ ପୃଥିବୀଠାରୁ ୧.୭ ମହାଜାଗତୀୟ ଏକକ  (୨୫୦ ମିଲିୟନ କିମି ବା ୧୬୦ ମିଲିୟନ ମାଇଲ) ଦୂରରେ ଥିଲା  । ନାସାର ନିଓୱାଇଜ ପ୍ରୋଗ୍ରାମଦ୍ୱାରା ଠାବ କରାଯାଇଥିବାରୁ ଏହାର ଅପ୍ରେଲ ୧ ତାରିଖରେ ଏହିପରି ନାମକରଣ କରାଯାଇଥିଲା । ୨୦୨୦ ଜୁଲାଇ ମାସ ସୁଦ୍ଧା ଏହା ଖାଲିଆଖିରେ ମଧ୍ୟ ଦେଖାଯାଇପାରୁଥିଲା । ୧୯୯୭ ମସିହାର ହେଲ-ବପ ପରେ ଏହି ଧୂମକେତୁଟି ଉତ୍ତରଗୋଲାର୍ଦ୍ଧରେ ଦେଖାଯାଇଥିବା ସବୁଠାରୁ ଉଜ୍ଜ୍ୱଳ ଧୂମକେତୁ ଅଟେ । ଜୁଲାଇ ୨୩ ତାରିଖ ଅନୁସାରେ ଧୂମକେତୁର ଦୃଶ୍ୟ-ମାତ୍ରା ୪.୩ ଥିଲା । ଉତ୍ତରଗୋଲାର୍ଦ୍ଧର ଦର୍ଶକମାନେ ଉତ୍ତର-ପୂର୍ବ ଦିଗବଳୟରେ ସପ୍ତର୍ଷିମଣ୍ଡଳ ନକ୍ଷତ୍ରପୁଞ୍ଜ  ର ଠିକ ତଳେ ଧୂମକେତୁଟିକୁ ଦେଖିପାରିଥିଲେ । ପରିଧ୍ରୁବୀୟ   ହୋଇଥିବାରୁ ୪୫ତମ ଦ୍ରାଘିମାର ଉତ୍ତରଦିଗରେ ଥିବା ସ୍ଥାନମାନଙ୍କରେ ଜୁଲାଇ ୧୩-୨୨ ତାରିଖରେ ଏହା ରାତିସାରା ଦେଖାଯାଇଥିଲା ।